**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για την πρόταση νόμου «Ο περί Μηχανοκινήτων Οχημάτων και Τροχαίας Κινήσεως (Τροποποιητικός) (Αρ. 3) Νόμος του 2023»**

**Παρόντες:**

Κώστας Κώστα, αναπλ. πρόεδρος Βαλεντίνος Φακοντής

Φωτεινή Τσιρίδου Χρίστος Ορφανίδης

Δημήτρης Δημητρίου **Μη μέλη της επιτροπής:**

Γιαννάκης Γαβριήλ Νίκος Τορναρίτης

Η Κοινοβουλευτική Επιτροπή Μεταφορών, Επικοινωνιών και Έργων μελέτησε την πιο πάνω πρόταση νόμου, η οποία κατατέθηκε από τους κ. Νίκο Τορναρίτη, βουλευτή εκλογικής περιφέρειας Λευκωσίας, Φωτεινή Τσιρίδου, βουλευτή εκλογικής περιφέρειας Λεμεσού, Νίκο Γεωργίου, βουλευτή εκλογικής περιφέρειας Αμμοχώστου, Ανδρέα Πασιουρτίδη, βουλευτή εκλογικής περιφέρειας Λάρνακας, Πανίκο Λεωνίδου, βουλευτή εκλογικής περιφέρειας Λεμεσού, Κωστή Ευσταθίου, βουλευτή εκλογικής περιφέρειας Λευκωσίας, και Μαρίνο Μουσιούττα, βουλευτή εκλογικής περιφέρειας Λευκωσίας, σε συνεδρία της, που πραγματοποιήθηκε στις 23 Νοεμβρίου 2023.

Στη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Τμήματος Οδικών Μεταφορών του ίδιου υπουργείου, του Υπουργείου Δικαιοσύνης και Δημοσίας Τάξεως, της Αστυνομίας Κύπρου, της Νομικής Υπηρεσίας της Δημοκρατίας και του Παγκύπριου Δικηγορικού Συλλόγου.

Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση της πρότασης νόμου, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση του προτεινόμενου νόμου ολοκληρώθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για επίσπευση της διαδικασίας τα εν λόγω στάδια συμπτύχθηκαν.

Σκοπός του προτεινόμενου νόμου είναι η τροποποίηση του περί Μηχανοκινήτων Οχημάτων και Τροχαίας Κινήσεως Νόμου, ώστε η παραγραφή των επιβαλλόμενων βαθμών ποινής να συντελείται μετά από την παρέλευση δύο ετών αντί τριών, ως η ισχύουσα ρύθμιση.

Ειδικότερα, σύμφωνα με τον κ. Νίκο Τορναρίτη, εκ των συνεισηγητών της πρότασης νόμου, η προτεινόμενη τροποποίηση κρίνεται αναγκαία, καθότι θα συντομεύσει τον χρόνο παραγραφής των επιβαλλόμενων βαθμών ποινής και συνεπακόλουθα θα περιορίσει τον κίνδυνο για στέρηση της άδειας οδηγού για μικρές παραβάσεις, οι οποίες έχουν πολλαπλασιαστεί μετά την εφαρμογή του συστήματος φωτοεπισήμανσης.

Στο πλαίσιο της εξέτασης του προτεινόμενου νόμου ενώπιον της επιτροπής η εκπρόσωπος της Νομικής Υπηρεσίας της Δημοκρατίας ανέφερε ότι η εν λόγω παραγραφή των επιβαλλόμενων βαθμών ποινής δεν πρέπει να ισχύσει αναδρομικά, καθότι κάτι τέτοιο συγκρούεται με διατάξεις του Συντάγματος.

Ο εκπρόσωπος του Παγκύπριου Δικηγορικού Συλλόγου επισήμανε ότι η αναδρομικότητα, σύμφωνα με τη νομολογία των κυπριακών δικαστηρίων, είναι δυνατή, εφόσον προβλέπεται ρητά στον ίδιο τον νόμο.

Τα μέλη της επιτροπής ανέφεραν ότι ο προτεινόμενος νόμος δεν θα έχει αναδρομική ισχύ και η ημερομηνία έναρξης της ισχύος του θα είναι η ημερομηνία δημοσίευσής του στην Επίσημη Εφημερίδα της Δημοκρατίας.

Όλοι όσοι παρευρέθηκαν στη συνεδρία της επιτροπής συμφώνησαν με τους σκοπούς και τις επιδιώξεις του προτεινόμενου νόμου.

Η επιτροπή, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο αναπληρωτής πρόεδρος της επιτροπής και τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις και το μέλος της βουλευτής της κοινοβουλευτικής ομάδας του Δημοκρατικού Κόμματος επιφυλάχθηκαν να τοποθετηθούν επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.
2. Τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού εισηγούνται στην ολομέλεια του σώματος την ψήφιση της πρότασης νόμου σε νόμο.

Υπό το φως των πιο πάνω, η Κοινοβουλευτική Επιτροπή Μεταφορών, Επικοινωνιών και Έργων υποβάλλει την παρούσα έκθεσή της για σκοπούς λήψης τελικής απόφασης επί του κειμένου της πρότασης νόμου στο στάδιο της συζήτησής της στην ολομέλεια του σώματος.

27 Νοεμβρίου 2023

Αρ. Φακ.: 23.02.064.114-2023

ΠΚ/ΧΓ/ΔΔ